32003L0095
L 283/71
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/95/ЕО НА КОМИСИЯТА
от 27 октомври 2003 година
за изменение на Директива 96/77/ЕО за определяне на специфични критерии за чистота на хранителните добавки, различни от оцветители и подсладители
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/107/ЕИО на Съвета от 21 декември 1988 г. за сближаването на законодателствата на държавите-членки относно хранителните добавки, разрешени за влагане в храни, предназначени за консумация от човека (1), изменена с Директива 94/34/ЕО на Европейския парламент и Съвета (2), и по-специално член 3, параграф 3, буква а) от нея,
след съгласуване с Научния комитет по храните,
като има предвид, че:
(1)
Директива 95/2/ЕО на Европейския парламент и Съвета от 20 февруари 1995 г. относно добавките в храни, различни от оцветители и подсладители (3), последно изменена с Директива 2001/5/ЕО (4), утвърждава списък на вещества, различни от оцветители и подсладители, които могат да се използват като хранителни добавки.
(2)
Директива 96/77/ЕО на Комисията (5), последно изменена с Директива 2002/82/ЕО (6), определя критерии за чистота на добавките, посочени в Директива 95/2/ЕО.
(3)
В своето становище от 6 май 2002 г. Научният комитет по храните стигна до заключението, че съдържанието на етиленов окис следва да се намали под прага на откриване. В съответствие с това, съответният критерий от съществуващите критерии за чистота, определени в Директива 96/77/ЕО, е необходимо да се адаптира.
(4)
Съществуващите критерии за чистота за Е 251 натриев нитрат и Е 459 бета-циклодекстрин е необходимо да се адаптират към техническия прогрес.
(5)
Необходимо е да се вземат под внимание спецификациите и аналитичните техники за добавките, както са описани в Кодекс Алиментариус, изготвен от Съвместния ФАО/СЗО експертен комитет по хранителните добавки (СЕКХД).
(6)
Поради това Директива 96/77/ЕО следва да се измени съответно.
(7)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложението към Директива 96/77/ЕО се изменя, както е посочено в приложението към настоящата директива.
Член 2
Държавите-членки въвеждат в сила законовите, подзаконовите и административни разпоредби, необходими, за да се съобразят с настоящата директива, не по-късно от 1 ноември 2004 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 3
Продуктите, пуснати на пазара или етикетирани преди 1 ноември 2004 г., които не отговарят на изискванията на настоящата директива, могат да бъдат продавани до изчерпване на складовите наличности.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 27 октомври 2003 година.